**Neitsyt Marian kuolonuneen nukkuminen** (lat. *Transitus Mariae*) on nimitys useille varhaiskristillisille apokryfisille kirjoituksille, jotka kuvaavat Neitsyt Marian kuolemaa. Eri versioissa on paljon eroja, mutta niillä saattaa olla yhteinen kantamuoto.

Historia
--------

Kirjoituksesta tunnetaan versiot kreikan, latinan, syyrian, koptin, arabian, armenian, georgian ja etiopian kielillä. Lisäksi siitä tunnetaan käännöksiä keskiaikaisen Euroopan kielille, ja näissä on viitteitä alkukielistä. Varhaisin koko kertomuksen teksti on syyriankielinen.

Latinankielinen teksti on peräisin 400–500-lukujen taitteesta, mutta se perustuu varhaisempaan traditioon, jonka ajoituksesta tutkijoilla ei ole yksimielisyyttä. Syyriankieliset katkelmat saattavat olla jo 200-luvulta. Kertomuksessa on piirteitä, joiden perusteella sen kantamuoto voisi olla mahdollisesti 100-luvulta.

Sisältö
-------

Kirjoitus pyrkii esiintymään ikään kuin apostolien tai näihin läheisissä yhteyksissä olleiden henkilöiden kirjoittamana. Teksti edustaa niin sanottua "palmunlehvätraditiota". Marialle ilmestyy arkkienkeli Gabriel, joka tuo mukanaan palmunoksan ja ilmoittaa, että Maria otetaan taivaaseen kolmen päivän kuluttua. Kirjoituksen mukaan Marian kuolema tapahtui kaksi vuotta Kristuksen taivaaseenastumisen jälkeen:

> »[...] toisena vuotena Herramme Jeesuksen Kristuksen taivaaseenastumisen jälkeen autuain neitsyt Maria pysyi rukouksessa aina, päivin ja öin. Mutta kolmantena päivänä ennenkuin hän kuolisi, tuli hänen luokseen Herran enkeli ja tervehti häntä sanoen: "Terve, Maria, armoitettu, Herra on kanssasi." Mutta hän vastasi sanoen: "Kiitos jumalalle." Jälleen hän sanoi hänelle: "Ota tämä palmu, jonka Herra lähetti sinulle." Ja hän otti enkelin kädestä hänelle lähetetyn palmun suurella ilolla kiittäen Jumalaa. Herran enkeli sanoi hänelle: "Kolmen päivän kuluttua tapahtuu ylösottamisesi." Ja hän vastasi: "Jumalalle kiitos."» 
> 
> 

Kuoleman jälkeen Maria otetaan ylös taivaaseen. Varhaisemmissa versioissa taivaaseenottamiseen liittyvien tapahtumien kuvaus on yksinkertainen ja myöhemmissä versioissa laajempi.

Kirjallisuutta
--------------

### Suomennos

* *Neitsyt Marian kuolonuneen nukkuminen*. Teoksessa *Apokryfiset evankeliumit*. Suomentanut Johannes Seppälä. Ortokirja ry, 1979 (2. painos 1980). ISBN 951-95564-0-0.

### Muita käännöksiä ja tekstilaitoksia

* *Transitus Mariae*. Teoksessa Lewis, Agnes Smith: *Apocrypha Syriaca. The Protevangelium Jacobi and Transitus Mariae*. Studia Sinaitica 11. London: C. J. Clay & Sons, 1902. Teoksen verkkoversio.
* Arras, Victor: *De Transitu Mariae apocrypha Aethiopice*. Corpus scriptorum Christianorum Orientalium 342–343 und 351–352 / Scriptores Aethiopici 66–69. Louvain: Secrét. du CorpusSCO, 1973–1974.
* Förster, Hans (toim.): *Transitus Mariae. Beiträge zur koptischen Überlieferung. Mit einer Edition von P. Vindob. K 7589, Cambridge Add 1876 8 und Paris BN Copte 12917 f. 28 und 29*. Die Griechischen Christlichen Schriftsteller der ersten Jahrhunderte. Neue Folge 14 / Neutestamentliche Apokryphen Band II. Berlin/New York 2006: Walter de Gruyter. ISBN 978-3-11-018227-9.

Lähteet
-------

1. 1 2  Rush, Alfred C.: Scriptural Texts and the Assumption in the "Transitus Mariae".  *The Catholic Biblical Quarterly*, October, 1950, 12. vsk, nro 4, s. 367–378. Artikkelin verkkoversio.
2. 1 2  The Biblical Basis for Mary's Assumption into Heaven *Catholic Strength*. Viitattu 10.5.2021.
3. 1 2  Malherbe, Abraham J. & Norris, Frederick W. & Thompson, James W.: *The Early Church in Its Context: Essays in Honor of Everett Ferguson*, s. 179. Novum Testamentum, Supplements. Brill, 2014. ISBN 9789004267367. Teoksen verkkoversio.
4. ↑  Seppälä, Serafim: "Apokryfikirjallisuuden hopeakausi", *Elämän äiti - Neitsyt Maria varhaiskristillisessä kirjallisuudessa*, s. 271–272. Maahenki Oy, 2010. ISBN 978-952-5652-87-1.
5. ↑  *Neitsyt Marian kuolonuneen nukkuminen*. Teoksessa *Apokryfiset evankeliumit*, s. 123. Suomennos Johannes Seppälä.